揚州堡寨
作者：袁說友
朝代：宋

paragraphs: 西風一舸來揚州，疋馬直上新城頭。
環城九里十六步，一一峭壁臨深溝。
俄焉唯喏兩軍士，衆手指示陳其由。
揚鞭試問築城意，曰堡曰寨何所謀。
誦言長淮十六郡，天險地利茲其尤。
江橫萬里限南北，藉此屏翰屯咽喉。
向來强敵蹈此境，夜半一叱遭虔劉。
平疇曠野不可限，一城未足防侵牟。
高城西北古城後，因勢决策成楚丘。
四門大開樓櫓備，中有萬甲藏戈矛。
譬如一鎧何足恃，被之重鎧前無憂。
乃知舊臣建議僅出此，我亦策馬嗟去休。
不知城二勢則一，添足畫蛇真贅疣。
君不見紫巖先生昔經理，釣橋深塹先防秋。
當時方略豈不究，而使浪策爲今羞。
吁哉成事不復說，只恐說計無時酬。
書生銜命偶經履，一見敢謂可與不。
世間萬事一笑裏，輕帆送我催行舟。